b'\n_START_ARTICLE_\nBioenergetika\n_START_PARAGRAPH_\nBioenergetika ali energetska medicina je skupina razli\xc4\x8dnih tehnik zdravljenja, ki spadajo v komplementarno in alternativno medicino. Gre za kombinacijo psihoterapije, tehnik spro\xc5\xa1\xc4\x8danja in dotikanja oz. polaganja rok na telo. Termin bioenergetika se pogosto uporablja tudi za opisovanje spremembe energije v \xc5\xbeivih celicah._NEWLINE_Pristopi razli\xc4\x8dnih terapij se razlikujejo v filozofiji, pristopu in izvoru. V glavnem se tehnike zdravljenja delijo na dve glavni kategoriji: v prvo kategorijo spadajo terapije, ki temeljijo na ezoteri\xc4\x8dnih oblikah\xc2\xa0\xc2\xbbenergije\xc2\xab\xc2\xa0in so znane pod imenom\xc2\xa0\xc2\xbbdomnevne energetske terapije\xc2\xab. Drugo kategorijo tvorijo terapije, ki temeljijo na znanih oblikah energije (kot npr. elektromagnetizem) in se imenujejo\xc2\xa0\xc2\xbbresni\xc4\x8dne energetske terapije\xc2\xab._NEWLINE_Bioenergetske tehnike pogosto predpostavljajo, da neravnovesje v telesnem energetskem polju povzro\xc4\x8da bolezni in da lahko z uravnove\xc5\xa1enjem telesnega energetskega polja bolnik ozdravi. Znanost tega pristopa ne priznava bioenergetike, saj v prid slednje ni nobenih empiri\xc4\x8dnih dokazov.\n_START_SECTION_\nBioenergetska analiza\n_START_PARAGRAPH_\nBioenergetska analiza ima svoje korenine v psihoanalizi, teoriji, ki pojasnjuje nastanek \xc4\x8dlovekove osebnosti in vedenja, katere o\xc4\x8de je Sigmund Freud in njegovi sodelavci. Wilhelm Reich je tej teoriji dodal sistemati\xc4\x8den pristop k telesnim strukturam in vzorcem, ki so posledica psiholo\xc5\xa1kih vzorcev. Kasneje je Alexander Lowen na temelju Freudove in Reichove teorije raz\xc5\xa1iril model osebnostne analize in dodal nekatere nove karakteristike kot npr. \xc4\x8dlovekov odnos do realnosti, ki izhaja iz telesa in uma in pa uporabo gibanja in to\xc4\x8dk pri terapiji._NEWLINE_Bioenergetska analiza zdru\xc5\xbeuje kognitivne procese s procesi v telesu in umu in pomaga pacientu, da se znebi \xc4\x8dustvenih te\xc5\xbeav in sprevidi mo\xc5\xbenost sre\xc4\x8de in zadovoljstva v \xc5\xbeivljenju. Glavna ideja tovrstne terapije je, da je delovanje telesa in uma povezano in da se karkoli, kar se dogaja v umu, na nek na\xc4\x8din odra\xc5\xbea tudi v gibanju telesa in obratno._NEWLINE_Bioenergetska analiza je kombinacija tehnik spro\xc5\xa1\xc4\x8danja, psihoterapije in polaganja rok na telo, ki spro\xc5\xa1\xc4\x8da mi\xc5\xa1ice. Predvideva, da obstaja povezava med telesom in umom. Telo shrani negativne \xc4\x8dustvene odzive, ki se nato odra\xc5\xbeajo v napetosti in togosti mi\xc5\xa1ic, nizkih ravneh energije in slabi dr\xc5\xbei. Da bi se pacienti vrnili v stanje zdravega telesa in spro\xc5\xa1\xc4\x8denega uma, se morajo re\xc5\xa1iti mi\xc5\xa1i\xc4\x8dne napetosti in pshi\xc4\x8dnih te\xc5\xbeav. Zato bioenergetik vzdra\xc5\xbei mi\xc5\xa1ice in \xc4\x8dustveno zdravje s tem, da kri\xc4\x8di ali vpije, lahko pa se to stanje dose\xc5\xbee tudi z vadbo oz. t. i. "stresnimi" polo\xc5\xbeaji telesa. Pri najbolj znanem bioenergetskem polo\xc5\xbeaju pacient vzravnano stoji, kolena ima rahlo pokr\xc4\x8dena, te\xc5\xbea je razporejena iz sredi\xc5\xa1\xc4\x8da na robove stopal, trebuh je v spro\xc5\xa1\xc4\x8denem polo\xc5\xbeaju; nato pacient potisne pesti v sredi\xc5\xa1\xc4\x8de hrbta in potisne brado rahlo naprej. Bioenergetska analiza se lahko izvaja kot individualna ali skupinska terapija. Terapevt preu\xc4\x8di mi\xc5\xa1i\xc4\x8dne gibe, dihanje, ton glasu in dolo\xc4\x8di fizi\xc4\x8dne ali psihi\xc4\x8dne te\xc5\xbeave pacienta. Ko uravnote\xc5\xbeijo energijo in elektri\xc4\x8dne motnje v telesu in odstranijo strupe, lahko telo ozdravi samo od sebe. Z bioenergetsko analizo zdravijo predvsem vse vrste psiholo\xc5\xa1kih bolezni, glavobole in nevrolo\xc5\xa1ke bolezni.\n_START_SECTION_\nBioterapija\n_START_PARAGRAPH_\nBioterapija ali zdravljenje z bioenergijo je na\xc4\x8din zdravljenja s polaganjem rok na telo in magnetno mo\xc4\x8djo. Ta pristop predvideva, da ima vsak \xc4\x8dlovek ima v sebi neko \xc5\xbeivljenjsko energijo, t. i. bioenergijo. To je\xc2\xa0\xc2\xbb\xc4\x8dista\xc2\xab\xc2\xa0energija, ki uravnava vse biolo\xc5\xa1ke in kemi\xc4\x8dne procese v telesu. Stres, psiholo\xc5\xa1ke in \xc4\x8dustvene travme, na\xc5\xa1e okolje ali celo na\xc5\xa1e misli lahko ustvarijo neravnovesje v \xc4\x8dlovekovem energetskem polju. Pravzaprav lahko vsak notranji ali zunanji dra\xc5\xbeljaj vpliva na bioenergetsko polje in s tem povzro\xc4\x8di umske, emocionalne in fizi\xc4\x8dne simptome._NEWLINE_Oseba je zdrava, ko ima uravnove\xc5\xa1en energijski potencial. Del tega energetskega potenciala je tudi avra, energetsko magnetni pla\xc5\xa1\xc4\x8d okoli telesa in odraz \xc5\xbeivljenjske energije. Stanje imunskega sistema zdravilec preveri s slikanjem avre s pomo\xc4\x8djo posebne kamere. Bioenergetik naj bi imel sposobnost, da s polaganjem rok nato vpliva na pretok energije v telesu in dovaja bioenergijo na tisti del telesa, kjer je potrebna in jo odvzema tam, kjer nastane prese\xc5\xbeek energije. Tako vpliva na ravnovesje energijskega potenciala v telesu in mu dovede toliko bioenergije, da lahko telo samo nadaljuje s procesom zdravljenja. Bioterapija naj bi bila primerna za vse tipe bolezni, saj krepi imunski sistem, ki je odgovoren za zdravstveno stanje bolnika. Terapije se ve\xc4\x8dinoma izvaja v skupini, mo\xc5\xbene pa so tudi individualne terapije. Pri zdravljenju s to tehniko je poudarek tudi na zdravi prehrani, telesni aktivnosti, gibanju na sve\xc5\xbeem zraku in \xc5\xbeivljenju s \xc4\x8dim manj stresa.\n_START_SECTION_\nDokazi in kritike u\xc4\x8dinkovitosti terapije\n_START_PARAGRAPH_\nRaziskave ka\xc5\xbeejo, da se mnogi pacienti po bioenergetski terapiji po\xc4\x8dutijo bolje kot pred terapijo. Kljub temu znanstveni dokazi zaenkrat \xc5\xa1e niso potrdili bioenergetske terapije kot zanesljive tehnike v boju proti razli\xc4\x8dnim boleznim._NEWLINE_Obstaja pa tudi mnogo drugih, predvsem psiholo\xc5\xa1kih razlag za pozitivne u\xc4\x8dinke energetske terapije kot sta u\xc4\x8dinek placeba ali kognitivna disonanca, kar lahko vpliva na pozitivne rezultate raziskav o u\xc4\x8dinkovitosti bioenergetskih metod._NEWLINE_Kritiki bioenergetskih metod ponujajo predvsem dve razlagi za anekdote o ozdravitvi ali izbolj\xc5\xa1anju zdravstvenega stanja. Prva se imenuje post hoc ergo propter hoc, kar pomeni, da je splo\xc5\xa1no izbolj\xc5\xa1anje stanja naklju\xc4\x8dno in neodvisno od tega, kaj je naredil pacient ali zdravilec. Tem bolnikom bi se stanje izbolj\xc5\xa1alo tudi, \xc4\x8de se ne bi zdravili oz. ne bi naredili ni\xc4\x8d v smeri izbolj\xc5\xa1anja stanja. Druga razlaga pa temelji na u\xc4\x8dinku placeba, pri katerem pacient za\xc4\x8duti zmanj\xc5\xa1anje bole\xc4\x8dine ali izbolj\xc5\xa1anje zdravstvenega stanja. V tem primeru je zdravilec dejansko pomagal bolniku, vendar ne preko energije, ampak preko izbolj\xc5\xa1anja vere v ozdravitev. V obeh primerih lahko bolnik ob\xc4\x8duti zmanj\xc5\xa1anje simptomov bolezni, vendar v nobenem primeru ni bil \xc4\x8dude\xc5\xbeno ozdravljen.'